
22.
Par grozījumiem Ogres novada pašvaldības domes 2025. gada 27. novembra lēmumā “Par vispārējās vidējās izglītības iestādes izveidi, reorganizējot Taurupes pamatskolu, Ķeipenes pamatskolu un Madlienas vidusskolu” 

Ar Ogres novada pašvaldības domes 2025. gada 27. novembra lēmumu “Par vispārējās vidējās izglītības iestādes izveidi, reorganizējot Taurupes pamatskolu, Ķeipenes pamatskolu un Madlienas vidusskolu” (protokols Nr. 12; 25.) nolemts apvienot Taurupes pamatskolu (izglītības iestāžu reģistra reģistrācijas Nr. 4412902972), Ķeipenes pamatskolu (izglītības iestāžu reģistra reģistrācijas Nr. 4412900196) un Madlienas vidusskolu (izglītības iestāžu reģistra reģistrācijas Nr. 4413900188) (turpmāk – Izglītības iestādes), izveidojot jaunu vispārējās vidējās izglītības iestādi, minēto reorganizāciju pabeidzot līdz 2026. gada 1. augustam un noteikts, ka jaunizveidotā vispārējās vidējās izglītības iestāde darbību uzsāk 2026. gada 3. augustā.
2026. gada 21. aprīlī Ministru kabinets pieņēmis un 2026. gada 1. septembrī stāsies spēkā grozījumi Ministru kabineta 2018. gada 27. novembra noteikumos Nr. 747 “Noteikumi par valsts pamatizglītības standartu un pamatizglītības programmu paraugiem”, kas nosaka, ka pamatizglītības programmas īstenošanā klašu apvienošana iespējama tikai otrās svešvalodas apguvei gadījumā, kad notiek pāreja no krievu valodas apguves uz citas svešvalodas apguvi, un mācību priekšmeta Sports un veselība apguvei.
2026. gada 13. janvāra grozījumi Ministru kabineta 2022. gada 11. janvāra noteikumos Nr. 11 “Kārtība, kādā izglītojamie tiek uzņemti vispārējās izglītības programmās un atskaitīti no tām, kā arī obligātās prasības izglītojamo pārcelšanai nākamajā klasē” savukārt nosaka, ka izglītojamo var iekļaut apvienotā klasē vispārējās pamatizglītības programmas apguvei izglītības iestādēs, kurās mācību process visās klasēs tiek organizēts, izmantojot tikai alternatīvās pedagoģijas metodes, kas izglītības procesa organizēšanā paredz klašu apvienošanu, nodrošinot ne vairāk kā triju pamatizglītības pirmā posma klašu apvienošanu. 
No Izglītības un zinātnes ministrijas saņemts skaidrojums, ka alternatīvās pedagoģijas metodes šo noteikumu izpratnē ir Montesori pedagoģija. Tāpat no Izglītības un zinātnes ministrijas saņemts skaidrojums, ka ir pieļaujams, ka alternatīvā pedagoģija tiek īstenota tikai atsevišķā teritoriālajā struktūrvienībā vai struktūrvienībās, ciktāl alternatīvās pedagoģijas metode tiek pielietota visā struktūrvienības vai struktūrvienību mācību procesā.
Saskaņā ar VIIS datiem 2025./26. mācību gadā Taurupes pamatskolā neapvienojot klases notika 15% mācību stundu, 74% mācību stundu notika apvienojot divas klases, 7% mācību stundu notika apvienojot trīs klases, un 4% mācību stundu notika apvienojot četras klases. 7. - 9. klašu posmā neapvienotās klasēs notika 30% nodarbību, bet apvienojot divas klases notika 70% nodarbību.
Saskaņā ar VIIS datiem 2025./26. mācību gadā Ķeipenes pamatskolā neapvienojot klases notika 69% mācību stundu, 31% mācību stundu notika apvienojot divas klases. 7. - 9. klašu posmā neapvienotās klasēs notika 55% nodarbību, bet apvienojot divas klases notika 45% nodarbību.
Lai nodrošinātu kvalitatīvas izglītības pieejamību Madlienas vidusskolas struktūrvienībās Madlienā, Meņģelē, Mazozolos, Taurupē un Ķeipenē un šo struktūrvienību tiesisku darbību, nepieciešams: precizēt lēmumu  par mācību procesa īstenošanu pieņemšanas kārtību izglītības iestādē; precizēt pienākumu sadalījumu jaunās izglītības iestādes izveides veiksmīgai norisei.
Lēmumu pieņemšanā par mācību procesa īstenošanu saglabājams īpašais regulējums par izglītības iestādes padomes izšķirīgo lomu, bet precizējams, ka izglītības iestādes vadītājs izstrādā un iestādes padome apstiprina iestādei saistošus nosacījumus un kārtību pirmsskolas izglītības programmu, pamatizglītības programmu pirmā posma un pamatizglītības programmu otrā posma īstenošanas nodrošināšanai iestādes struktūrvienībās. Nosacījumu un kārtības definēšana nodrošinās: pamatotāku, atklātāku un saprotamāku lēmumu pieņemšanu par izglītības programmu īstenošanu izglītības iestādes struktūrvienībās; skaidrus darbības nosacījumus katrai izglītības iestādes struktūrvienībai; ļaus izvairīties no tādu lēmumu pieņemšanas, kas apdraud izglītības programmu, sevišķi pamatizglītības otrā posma programmu pieejamību.
Jaunās izglītības iestādes izveidei nepieciešams palielināt Ogres novada Izglītības pārvaldes lomu, jo kompleksākos izglītības iestādes izveides un darba organizācijas aspektos Izglītības iestāžu reorganizācijas komisijas lemtspēja un veiktspēja ir ierobežota. Izglītības iestāžu reorganizācijas komisijai joprojām ir galvenā loma izglītības iestāžu apvienošanas tehnisko aspektu nodrošināšanā, bet jaunās izglītības iestādes pārvaldības struktūras projektu  un darba organizācijas projektu sagatavošana uzticama Ogres novada Izglītības pārvaldes speciālistiem, kuri šī darba veikšanā sadarbosies ar dažādu lomu Madlienas vidusskolas, Ķeipenes pamatskolas un Taurupes pamatskolas darbiniekiem.        
	Ņemot vērā augstākminēto un pamatojoties uz Vispārējās izglītības likuma 7. panta otro daļu, Pašvaldību likuma 4. panta pirmās daļas 4. punktu, 

balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Sarmīte Ozoliņa), "Pret" – nav, "Atturas" – 2 (Dace Kļaviņa, Mariss Martinsons), "Nepiedalās" – nav,
Ogres novada pašvaldības dome NOLEMJ:

1. [bookmark: _heading=h.5ithc4lar13n]Izdarīt Ogres novada pašvaldības domes 2025. gada 27. novembra lēmumā “Par vispārējās vidējās izglītības iestādes izveidi, reorganizējot Taurupes pamatskolu, Ķeipenes pamatskolu un Madlienas vidusskolu” (protokols Nr. 12; 25.) šādus grozījumus: 
1.1. izteikt 4. punktu šādā redakcijā:
“4. Īstenot izglītības programmas visās izglītības programmu īstenošanas vietās - Ķeipenē, Madlienā, Mazozolu pagastā, Meņģeles pagastā un Taurupes pagastā.”;
1.2. izteikt 8. punktu šādā redakcijā:
“8. Uzdot Izglītības pārvaldei izstrādāt ieguldījumu plānu jaunizveidotās vispārējās vidējās izglītības iestādes fiziskajā vidē laika periodam no 2026. līdz 2030. gadam.”;
1.3. izteikt 9. punktu šādā redakcijā:
“9. Uzdot Izglītības pārvaldei veikt nepieciešamos organizatoriskos pasākumus jaunas vispārējās vidējās izglītības iestādes izveidei un Izglītības iestāžu reorganizācijai.”;
1.4. izteikt 10. punktu šādā redakcijā:
“10. Uzdot Izglītības pārvaldei līdz 2026. gada 30. jūnijam iesniegt Ogres novada pašvaldības domei starpziņojumu par reorganizācijas gaitu.”;
1.5. izteikt 11. punktu šādā redakcijā:
“11. Noteikt, ka jaunizveidotajā vispārējās vidējās izglītības iestādē izglītības iestādes vadītājs izstrādā un iestādes padome apstiprina iestādei saistošus nosacījumus un kārtību pirmsskolas izglītības programmu, pamatizglītības programmu pirmā posma un pamatizglītības programmu otrā posma īstenošanas nodrošināšanai iestādes struktūrvienībās izglītības iestādes nolikumā un iestādes padomes reglamentā noteiktajā kārtībā.”;
1.6. papildināt ar 12.4. apakšpunktu šādā redakcijā:
"12.4. Iesaistīt Izglītības iestāžu padomes jaunizveidotās izglītības iestādes izveides plānošanas procesā."
2. Kontroli par lēmuma izpildi uzdot Ogres novada pašvaldības izpilddirektoram.

